
A hasznosi diatómaföldes feltárás vulkanoszedimentológiai vizsgálata

A Mátra - hazánk legmagasabb csúcsát hordozó - hegyvonulata elsősorban vulkáni képződményeiről, kőzeteiről ismert. A földtudomány szakemberein kívül ugyanakkor csak kevesen tudnak a hegység főként peremi részén kibukkanó üledékes képződményekről, pedig ezek közt található Magyarország egyik legszebb diatómaföld rétegsora is Szurdokpüspökin.
A Pásztó külső városrészét képező Hasznos közelében, a várhegy keleti oldalán szintén kovaföldes rétegekkel találkozhatunk. A hasznosi vízmű területén található feltárást elsősorban őslénytani szempontból vizsgálták, vulkanológiai szempontú kutatására eddig még nem került sor. Tudományos diákköri dolgozatomban a feltárás ez irányú megismeréséhez szeretnék hozzájárulni, az üledékes kőzetben lévő vulkáni anyag vizsgálatával.
Munkámban először röviden áttekintem a hegységet, majd bemutatom a feltárást terepi vizsgálataim alapján. A következőkben a feltárással foglalkozó szakirodalom ismertetésére kerül sor. Ezt követően az általam begyűjtött kőzetminták makroszkópos leírása következik, majd az azokból készült vékonycsiszolatokat elemzem kőzettani és vulkanoszedimentológiai szempontból. A munka záró fejezetében a szakirodalomra és saját eredményeimre alapozva következtetést vonok le a terület ősföldrajzi viszonyaira, a kőzetanyag ülepedési körülményeire és a vulkáni szemcsék eredetére nézve. Eszerint egy kisebb sekélytengeri öbölben diatómaképződés folyt, amelyet helyileg normál folyóvízi beszállítódás és alkalmanként törmelékárak egészítettek ki. A nyugodt üledékképződést távoli robbanásos vulkánkitörés behulló anyaga szakította meg, majd végül egy. a lejtős sekélytengeri aljzaton bekövetkező csuszamlás összekeverte a tufát a diatómás üledékkel és a különböző andezit litoklasztokkal.



